Medierne var under vinterferien i 2013 fyldt af skrækhistorier om den vold og hæmningsløse druk, der prægede danske unges hærgen i den tjekkiske hovedstad, Prag.

Men i år skal være anderledes, mener to nystartede rejsebureauer.

Det ene er Prague Week, og selv om bureauet ikke var med sidste år, mener de at have lært nok af de problemer til, at de kan undgå dem, når de sender 5000 danske og svenske unge til Prag i uge syv og otte.

- Vi har selvfølgelig hørt om de problemer, der var sidste år, og dem har vi taget ved lære af, siger Erik Harvig, der er presseansvarlig for Prague Week.

Læs også : Ambassadør: Tjekkisk politi skærper indsatsten over for danske unge

Forældrene har også et ansvar

Blandt andet bliver de unge, der er over 18 år, udstyret med et armbånd, som de skal vise for at købe alkohol til Prague Weeks arrangementer på tjekkiske diskoteker.

- Vi håber det lykkes, for vi er ikke interesserede i, at unge under 18 år skal drikke til vores arrangementer, siger Erik Harvig.

Men den foranstaltning gavner kun, hvis de unge udelukkende tager til bureauets arrangementer og ikke bevæger sig ud på egen hånd i Prags natteliv.

- Det er svært at agere forælder for dem i dage, de er der. Vi appellerer til de unges forældre, for de har også et ansvar, siger han.

Prague Week har danske vagter til deres egne arrangementer og på de hoteller, hvor de unge bor, og der bliver etableret et servicekontor i Prag i vinterferieugerne, som de unges forældre kan kontakte.

Nye tiltag skal forhindre nye problemer

Hos det mindre nystartede rejsebureau Nice Rejs sendes 300 gæster af sted, og de bor alle sammen på samme hotel med seks danske guider og bureauets egne folk som bartendere.

Kommunikationsansvarlige Jeppe Risum kender til rejser for unge, da han har en fortid hos både Viby Ungdomsrejser og Uptours, og han ser sig selv som medansvarlig for de unges opførsel.

- Det kan godt være, vi ikke har et juridisk ansvar, men vi har helt klart et moralsk ansvar, når vi vælger at have den her målgruppe, som ikke er vant til at stå alene, siger Jeppe Risum.